Stikwerk vir 'n groener omgewing - Environment - Windhoek Express
Monday, July 06th, 2020 04:37:59
23 October 2019 | Environment
Julia Gomachas, oorspronklik van Maltehöhe, van die Sew Good-inisiatief. Foto Facebook
Lappies vir 'n kwilt word aanmekaar gesit.
In 'n poging om plastiekverbruik te verminder en hul inkomste te verhoog, is drie vroue besig om hul naaimasjiene daarvoor in te span.
Julia Gomachas en twee vriendinne het die Sew Good-inisiatief begin en maak hulle lapsakke van hoë gehalte afvalmateriaal. "Ons kry die materiaal by vrygewige binnenshuis ontwerpers en ander materiale van skenkings," vertel Julia.
Benewens die lapsakke, beoog die drie om ook 'n verskeidenheid produkte te maak wat meer as een keer gebruik kan word en sodoende vriendeliker is vir die omgewing.
Volgens Julia is dit duidelik dat elke Namibiër hul deel moet doen om plastiekverbruik te verminder. "Hulle noem dit 'upcycling'; jy gebruik ou voorwerpe om 'n nuwe produk te skep en dit is dikwels 'n groener alternatief vir hierdie soort huishoudelike vullis," vertel sy.
Die beste is natuurlik as die eindresultaat duursaam is en 'n nie-bioafbreekbare produk is wat net eenkeer gebruik kan word, vervang.
"Ons gebruik net afvalstukkies lap en sal net nuwe materiaal koop as dit regtig nodig is," sê sy. Die groep vroue is ook vasbeslote om nie op finansiële hulp te oorleef nie en beoog om 'n lewensvatbare onderneming te skep.
Op die oomblik is 'n lapsak wat geskik is vir vakansie-uitstappies en 'n meer stewige inkopiesak beskikbaar. Dit kan by die Zero Waste Store in Windhoek gekoop word.
Julia besef daar is talle herbruikbare inkopiesakke in winkels beskikbaar, maar meen katoensakke en sakke van herwinde plastiek is nie so omgewingsvriendelik nie. "Dit word ook nie plaaslike vervaardig nie en Namibiese gemeenskappe trek nie voordeel uit die verkope nie," sê sy.
Produkte van die Sew Good-inisiatief is bekostigbaar en afslag word aangebied vir bestellings van meer as vyf om grootmaatbestellings aan te moedig en afleweringskoste te spaar. Ontwerpe kan ook teen 'n klein ekstra bedrag aangepas word.
Besoek gerus die Sew Good Namibia Facebook blad of stuur 'n epos na [email protected] vir bestellings.